title: Vykonávacie nariadenie Komisie (EÚ) 2018/1101 z 3. augusta 2018, ktorým sa stanovujú kritériá uplatňovania článku 5 ods. 2 nariadenia Rady (ES) č. 2271/96 o ochrane pred účinkami uplatňovania právnych predpisov prijatých treťou krajinou mimo jej územia a pred účinkami opatrení na nich založených alebo z nich vyplývajúcich

text:
                  7.8.2018

                  SK

                  Úradný vestník Európskej únie

                  LI 199/7

         VYKONÁVACIE NARIADENIE KOMISIE (EÚ) 2018/1101
         z 3. augusta 2018,
         ktorým sa stanovujú kritériá uplatňovania článku 5 ods. 2 nariadenia Rady (ES) č. 2271/96 o ochrane pred účinkami uplatňovania právnych predpisov prijatých treťou krajinou mimo jej územia a pred účinkami opatrení na nich založených alebo z nich vyplývajúcich
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 2271/96 z 22. novembra 1996 o ochrane pred účinkami uplatňovania právnych predpisov prijatých treťou krajinou mimo jej územia a pred účinkami opatrení na nich založených alebo z nich vyplývajúcich (1), a najmä na jeho článok 5 druhý odsek,
         keďže:

                     (1)

                     Nariadenie (ES) č. 2271/96 poskytuje ochranu pred nezákonnými účinkami uplatňovania niektorých uvedených právnych predpisov mimo územia, a to aj nariadení a iných právnych nástrojov prijatých tretími krajinami, a účinkami opatrení na nich založených alebo z nich vyplývajúcich a neutralizuje tieto účinky, ak takéto uplatňovanie ovplyvňuje záujmy fyzických a právnických osôb uvedených v článku 11 uvedeného nariadenia zapájajúcich sa do medzinárodného obchodu a/alebo pohybu kapitálu a súvisiacich obchodných činností medzi Úniou a tretími krajinami.

                     (2)

                     V nariadení (ES) č. 2271/96 sa uznáva, že svojím uplatňovaním mimo územia porušujú takéto zákony vrátane nariadení a iných právnych nástrojov medzinárodné právo.

                     (3)

                     Podľa článku 5 prvého odseku nariadenia (ES) č. 2271/96 osoby uvedené v článku 11 uvedeného nariadenia nevyhovejú, priamo alebo nepriamo alebo prostredníctvom pomocníka alebo inej sprostredkujúcej osoby, aktívne alebo úmyselným zanedbaním, akýmkoľvek požiadavkám alebo zákazom, vrátane požiadaviek na zahraničné súdy, založeným na takýchto právnych predpisoch alebo z nich vyplývajúcim alebo založeným na opatreniach na nich založených alebo z nich vyplývajúcich alebo z nich vyplývajúcim.

                     (4)

                     V článku 5 druhom odseku nariadenia (ES) č. 2271/96 sa však umožňuje osobám uvedeným v článku 11 uvedeného nariadenia požiadať Komisiu o oprávnenie na to, aby úplne alebo čiastočne vyhoveli takejto požiadavke alebo zákazu, pokiaľ by nevyhovenie mohlo spôsobiť vážne poškodenie ich záujmov alebo záujmov Únie.

                     (5)

                     V záujme zabezpečenia právnej istoty a účinného vykonávania nariadenia (ES) č. 2271/96 a pri súčasnom zohľadnení, v osobitných a riadne odôvodnených prípadoch, rizika vážneho poškodenia záujmov fyzických a právnických osôb uvedených v článku 11 uvedeného nariadenia, treba stanoviť kritériá uplatňovania článku 5 druhého odseku nariadenia (ES) č. 2271/96.

                     (6)

                     Komisia bude vzhľadom na svoju úlohu pri dohliadaní na jednotné uplatňovanie právnych predpisov EÚ vrátane nariadenia (ES) č. 2271/96 pozorne sledovať uplatňovanie súčasného nariadenia a prijímať akékoľvek nevyhnutné úpravy na základe svojho posúdenia jeho vykonávania.

                     (7)

                     Mali by sa stanoviť aj hlavné kroky postupu po tom, ako sa Komisii predloží žiadosť o oprávnenie úplne alebo čiastočne vyhovieť takejto požiadavke alebo zákazu.

                     (8)

                     Pri akomkoľvek spracovaní osobných údajov fyzických osôb podľa tohto nariadenia by sa malo dodržiavať nariadenie Európskeho parlamentu a Rady (EÚ) 2016/679 (2) a nariadenie Európskeho parlamentu a Rady (ES) č. 45/2001 (3).

                     (9)

                     Žiadosti podľa tohto nariadenia by sa mali týkať opatrení alebo zanedbaní, ktoré sú priamo alebo nepriamo založené na uplatňovaní právnych predpisov špecifikovaných v prílohe k nariadeniu (ES) č. 2271/96 alebo z neho vyplývajú, alebo opatrení na nich založených alebo z nich vyplývajúcich.

                     (10)

                     Žiadosť sa vybaví čo najskôr.

                     (11)

                     Opatrenia stanovené v tomto nariadení sú v súlade so stanoviskom Výboru pre extrateritoriálne právne predpisy a boli prijaté podľa nariadenia Európskeho parlamentu a Rady (EÚ) č. 182/2011 (4),

               PRIJALA TOTO NARIADENIE:

            Článok 1
            Predmet úpravy
            V tomto nariadení sa stanovujú kritériá uplatňovania článku 5 druhého odseku nariadenia (ES) č. 2271/96.

            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:

                        a)

                        „uvedené extrateritoriálne právne predpisy“ sú zákony, nariadenia a iné právne nástroje špecifikované v prílohe k nariadeniu (ES) č. 2271/96 vrátane nariadení a iných právnych nástrojov, ktoré sú na nich založené alebo z nich vyplývajú;

                        b)

                        „následné opatrenia“ sú opatrenia, ktoré sú založené na uvedených extrateritoriálnych právnych predpisoch alebo z nich vyplývajú;

                        c)

                        „nevyhovenie“ je nevyhovenie, priamymi opatreniami alebo úmyselným zanedbaním, požiadavkám alebo zákazom vrátane požiadaviek na zahraničné súdy, ktoré sú priamo alebo nepriamo založené na uvedených extrateritoriálnych právnych predpisoch alebo následných opatreniach, alebo z nich priamo alebo nepriamo vyplývajú;

                        d)

                        „chránené záujmy“ sú záujmy akejkoľvek osoby uvedenej v článku 11 nariadenia (ES) č. 2271/96, záujmy Únie alebo oboje;

                        e)

                        „žiadateľ“ je akákoľvek osoba uvedená v článku 11 nariadenia Rady (ES) č. 2271/96, ktorá požiadala o oprávnenie uvedené v článku 5 druhom odseku nariadenia (ES) č. 2271/96.

            Článok 3
            Predkladanie žiadostí

               1.   Žiadosti o oprávnenie uvedené v článku 5 druhom odseku nariadenia (ES) č. 2271/96 sa predkladajú v písomnej podobe na túto adresu:

                           European Commission

                           Service for Foreign Policy Instruments

                           EEAS 07/99

                           B-1049 Brussels, Belgium

                           EC-AUTHORISATIONS-BLOCKING-REG@ec.europa.eu

               2.   Žiadosti obsahujú meno a kontaktné údaje žiadateľov, sú v nich uvedené presné ustanovenia uvedených extrateritoriálnych právnych predpisov alebo príslušných následných opatrení a opisuje sa v nich rozsah oprávnenia, o ktoré sa žiada, a poškodenia, ktoré by sa spôsobilo nevyhovením.

               3.   Žiadatelia vo svojich žiadostiach poskytujú dostatočné dôkazy o tom, že nevyhovenie by spôsobilo vážne poškodenie aspoň jedného chráneného záujmu.

               4.   V prípade potreby si môže Komisia od žiadateľov vyžiadať dodatočné dôkazy, pričom žiadatelia ich poskytnú v primeranej lehote stanovenej Komisiou.

               5.   Komisia informuje Výbor pre extrateritoriálne právne predpisy hneď, ako žiadosti dostane.

            Článok 4
            Posúdenie žiadostí
            Komisia pri posudzovaní, či by vzniklo vážne poškodenie chránených záujmov uvedených v článku 5 druhom odseku nariadenia (ES) č. 2271/96, v prípade potreby berie do úvahy, okrem iného, tieto nekumulatívne kritériá:

                        a)

                        či je pravdepodobné, že chránený záujem je osobitne ohrozený, a to na základe kontextu, povahy a pôvodu poškodenia chráneného záujmu;

                        b)

                        existencia prebiehajúceho administratívneho alebo súdneho vyšetrovania žiadateľa z tretej krajiny alebo predchádzajúcej dohody o urovnaní s treťou krajinou, ktorá je predmetom uvedených extrateritoriálnych právnych predpisov;

                        c)

                        existencia podstatnej väzby s treťou krajinou, ktorá je predmetom uvedených extrateritoriálnych právnych predpisov alebo následných opatrení; napríklad ak má žiadateľ materské alebo dcérske spoločnosti alebo v prípade účasti fyzických alebo právnických osôb podliehajúcich primárnej právomoci tretej krajiny, ktorá je predmetom uvedených extrateritoriálnych právnych predpisov alebo následných opatrení;

                        d)

                        či by žiadateľ odôvodnene mohol prijať opatrenia na predchádzanie poškodeniu alebo na jeho zmiernenie;

                        e)

                        nepriaznivý vplyv na vykonávanie hospodárskej činnosti, najmä pokiaľ ide o to, či by žiadateľ čelil značným hospodárskym stratám, ktoré by mohli napríklad ohroziť jeho životaschopnosť alebo predstavovať vážne riziko konkurzu;

                        f)

                        či by sa činnosť žiadateľa považovala za nadmerne zložitú z dôvodu straty základných vstupov alebo zdrojov, ktoré sa nedajú primerane nahradiť;

                        g)

                        či by sa značne sťažilo využívanie individuálnych práv žiadateľa;

                        h)

                        či je ohrozená bezpečnosť, ochrana ľudského života a zdravia a ochrana životného prostredia;

                        i)

                        či je ohrozená schopnosť Únie vykonávať svoje humanitárne, rozvojové a obchodné politiky alebo vonkajšie aspekty vnútorných politík;

                        j)

                        bezpečnosť dodávok strategického tovaru alebo služieb v rámci Únie alebo členského štátu alebo do Únie alebo členského štátu a vplyv akéhokoľvek ich nedostatku alebo prerušenia;

                        k)

                        dôsledky pre vnútorný trh, pokiaľ ide o voľný pohyb tovaru, osôb, služieb a kapitálu, ako aj o finančnú a hospodársku stabilitu alebo kľúčové infraštruktúry Únie;

                        l)

                        systémové dôsledky poškodenia, najmä pokiaľ ide o účinky jeho presahovania do ostatných odvetví;

                        m)

                        vplyv na trh práce jedného alebo viacerých členských štátov a jeho cezhraničné dôsledky v rámci Únie;

                        n)

                        akýkoľvek iný relevantný faktor.

            Článok 5
            Výsledok žiadosti

               1.   Ak Komisia po dokončení posúdenia uvedeného v článku 4 nájde dostatočné dôkazy o tom, že nevyhovenie by spôsobilo vážne poškodenie chránených záujmov, urýchlene predloží Výboru pre extrateritoriálne právne predpisy návrh rozhodnutia obsahujúci vhodné opatrenia, ktoré sa majú prijať.

               2.   Ak Komisia po dokončení posúdenia uvedeného v článku 4 nenájde dostatočné dôkazy o tom, že nevyhovenie by spôsobilo vážne poškodenie chránených záujmov, predloží Výboru pre extrateritoriálne právne predpisy návrh rozhodnutia o zamietnutí žiadosti.

               3.   Komisia bezodkladne informuje žiadateľa o konečnom rozhodnutí.

            Článok 6
            Spracovanie údajov

               1.   Komisia spracúva osobné údaje na účely vykonávania svojich úloh podľa tohto nariadenia.

               2.   Akékoľvek spracovanie osobných údajov musí byť v súlade s nariadením (EÚ) 2016/679 a nariadením (ES) č. 45/2001.

               3.   V zmysle článku 2 písm. d) nariadenia (ES) č. 45/2001 je na účely tohto nariadenia Útvar pre nástroje zahraničnej politiky určený ako „prevádzkovateľ“ na strane Komisie, aby sa zabezpečilo, že dotknuté fyzické osoby môžu vykonávať svoje práva podľa uvedeného nariadenia.

            Článok 7
            Nadobudnutie účinnosti
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 3. augusta 2018

                  Za Komisiu

                  predseda

               Jean-Claude JUNCKER

            (1)  Ú. v. ES L 309, 29.11.1996, s. 1.

            (2)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

            (3)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

            (4)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).


title: Vykonávacie nariadenie Komisie (EÚ) 2017/2093 z 15. novembra 2017, ktorým sa ukončuje prešetrovanie týkajúce sa možného obchádzania antidumpingových opatrení uložených vykonávacím nariadením Rady (EÚ) č. 1331/2011 o dovoze určitých bezšvových rúr a rúrok z nehrdzavejúcej ocele s pôvodom v Čínskej ľudovej republike dovozom zasielaným z Indie bez ohľadu na to, či má alebo nemá deklarovaný pôvod v Indii, a ktorým sa ukončuje registrácia takého dovozu uložená vykonávacím nariadením Komisie (EÚ) 2017/272

text:
               16.11.2017

               SK

               Úradný vestník Európskej únie

               L 299/1

         VYKONÁVACIE NARIADENIE KOMISIE (EÚ) 2017/2093
   z 15. novembra 2017,
   ktorým sa ukončuje prešetrovanie týkajúce sa možného obchádzania antidumpingových opatrení uložených vykonávacím nariadením Rady (EÚ) č. 1331/2011 o dovoze určitých bezšvových rúr a rúrok z nehrdzavejúcej ocele s pôvodom v Čínskej ľudovej republike dovozom zasielaným z Indie bez ohľadu na to, či má alebo nemá deklarovaný pôvod v Indii, a ktorým sa ukončuje registrácia takého dovozu uložená vykonávacím nariadením Komisie (EÚ) 2017/272
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) („základné nariadenie“), a najmä na jeho článok 13 ods. 3,
   keďže:
   1.   POSTUP

   1.1.   Existujúce opatrenia

               (1)

               Vykonávacím nariadením (EÚ) č. 1331/2011 (2) (ďalej len „pôvodné nariadenie“) Rada uložila konečné antidumpingové clo vo výške 71,9 % na dovoz určitých bezšvových rúr a rúrok z nehrdzavejúcej ocele s pôvodom v Čínskej ľudovej republike (ďalej len „ČĽR“) pre všetky ostatné spoločnosti okrem tých, ktoré sú uvedené v článku 1 ods. 2 uvedeného nariadenia a v prílohe 1 k uvedenému nariadeniu.

               (2)

               Tieto opatrenia sa budú označovať ako „platné opatrenia“ a prešetrovanie, ktoré viedlo k uloženiu opatrení pôvodným nariadením, sa bude označovať ako „pôvodné prešetrovanie“.

         1.2.   Začatie prešetrovania na základe žiadosti

               (3)

               Výbor na obranu odvetvia bezšvových rúr z nehrdzavejúcej ocele v Európskej únii (ďalej len „žiadateľ“) predložil 3. januára 2017 Európskej komisii žiadosť o prešetrovanie obchádzania, v ktorej uviedol, že antidumpingové opatrenia na dovoz určitých bezšvových rúr a rúrok z nehrdzavejúcej ocele s pôvodom v ČĽR sa obchádzajú cez Indiu.

               (4)

               V žiadosti boli poskytnuté dôkazy prima facie o tom, že po uložení platných opatrení došlo k výraznej zmene štruktúry obchodu zahŕňajúceho vývoz z ČĽR a Indie do Únie, pričom sa zdá, že k tejto zmene došlo z dôvodu uloženia platných opatrení. Na takúto zmenu údajne neexistovala iná dostatočne náležitá príčina ani odôvodnenie než uloženie platných opatrení.

               (5)

               Okrem toho z dôkazov vyplynulo, že nápravné účinky platných opatrení boli oslabené, pokiaľ ide o množstvo aj cenu. Z dôkazov vyplynulo, že nárast dovozu z Indie sa uskutočňoval za ceny pod úrovňou ceny nespôsobujúcej ujmu, ktorá bola stanovená v pôvodnom prešetrovaní.

               (6)

               Nakoniec bol poskytnutý dôkaz, že bezšvové rúry a rúrky z nehrdzavejúcej ocele zasielané z Indie boli počas pôvodného prešetrovania dumpingové vo vzťahu k normálnej hodnote stanovenej pre podobný výrobok.

               (7)

               Po tom, ako Európska komisia (ďalej len „Komisia“) po informovaní členských štátov rozhodla, že existujú dostatočné dôkazy prima facie na začatie prešetrovania podľa článku 13 základného nariadenia, začala prostredníctvom vykonávacieho nariadenia Komisie (EÚ) 2017/272 (3) („nariadenie o začatí prešetrovania“) prešetrovanie.

               (8)

               Podľa článku 13 ods. 3 a článku 14 ods. 5 základného nariadenia sa nariadením o začatí prešetrovania takisto colným orgánom v Únii nariadilo, aby registrovali dovoz bezšvových rúr a rúrok z nehrdzavejúcej ocele zasielaných z Indie.

         1.3.   Prešetrovanie

               (9)

               Komisia upovedomila o začatí prešetrovania orgány ČĽR a Indie, vyvážajúcich výrobcov a obchodníkov v týchto krajinách, dovozcov v Únii, o ktorých je známe, že sa ich konanie týka, a výrobné odvetvie Únie. Výrobcom/vývozcom v ČĽR a Indii, ktorí sú známi Komisii alebo ktorí sa Komisii prihlásili v lehotách uvedených v odôvodnení 15 nariadenia o začatí prešetrovania, boli zaslané dotazníky. Dotazníky boli zaslané aj dovozcom v Únii.

               (10)

               Zainteresované strany dostali v lehote stanovenej v nariadení o začatí prešetrovania príležitosť písomne vyjadriť svoje stanoviská a požiadať o vypočutie. Uskutočnilo sa viacero vypočutí žiadateľa vrátane jedného vypočutia úradníkom pre vypočutie v obchodných konaniach.

               (11)

               Prihlásilo sa dvadsaťdeväť spoločností z Indie, jedna spoločnosť z ČĽR, deväť neprepojených dovozcov, dvaja prepojení dovozcovia, jeden agent a päť výrobcov výrobného odvetvia Únie.

               (12)

               Dvadsaťjeden spoločností z Indie predložilo vyplnený dotazník a požiadalo o oslobodenie od možných rozšírených opatrení v súlade s článkom 13 ods. 4 základného nariadenia.

               (13)

               Komisia jednotlivo preskúmala všetky žiadosti o oslobodenie. V štrnástich spoločnostiach, ktoré boli buď významnými vývozcami do Únie alebo ktoré na základe pôvodnej analýzy ich odpovedí splnili podmienky oprávnenosti na možné oslobodenie podľa článku 13 ods. 2 základného nariadenia, sa vykonali overovania na mieste.

               (14)

               Vyplnené dotazníky poskytli štyria neprepojení dovozcovia z Únie a jeden vyvážajúci výrobca z Číny, ktorý nie je prepojený so žiadnym výrobcom v Indii.

               (15)

               Overovania na mieste sa uskutočnili v priestoroch týchto spoločností v Indii:

                           —

                           Arvind Pipes & Fittings Industries Private Limited,

                           —

                           ASR Mettech Private Limited,

                           —

                           Chandan Steel Limited,

                           —

                           Heavy Metal and Tubes Limited,

                           —

                           Krystal Steel Manufacturing Private Limited,

                           —

                           Maxim Tubes Company Private Limited,

                           —

                           MBM Tubes Private Limited,

                           —

                           Patels Airflow Limited,

                           —

                           Ratnamani Metals & Tubes Limited,

                           —

                           Remi Edelstahl Tubulars Limited,

                           —

                           Sandvik Asia Private Limited,

                           —

                           Suraj Limited,

                           —

                           Tubacex Prakash India Private Limited,

                           —

                           Universal Stainless.

         1.4.   Obdobie prešetrovania

               (16)

               Obdobie prešetrovania trvalo od 1. apríla 2009 do 30. septembra 2016 (ďalej len „obdobie prešetrovania“). Za obdobie od 1. októbra 2015 do 30. septembra 2016 (ďalej len „vykazované obdobie“) sa zozbierali podrobnejšie údaje na preskúmanie možného oslabenia nápravného účinku platných opatrení a výskytu dumpingu.

         2.   VÝSLEDKY PREŠETROVANIA

   2.1.   Všeobecné úvahy

               (17)

               V súlade s článkom 13 ods. 1 základného nariadenia sa na účely posúdenia existencie obchádzania postupne analyzovali tieto aspekty:

                           —

                           či došlo k zmene štruktúry obchodu medzi tretími krajinami (India a ČĽR) a Úniou,

                           —

                           či táto zmena vychádzala z praktík, postupu alebo činnosti, pre ktoré neexistuje iná dostatočne náležitá príčina alebo iné ekonomické opodstatnenie okrem uloženia cla;

                           —

                           či existujú dôkazy o ujme alebo o oslabovaní nápravných účinkov cla z hľadiska cien a/alebo množstiev podobného výrobku a

                           —

                           či existujú dôkazy o dumpingu vo vzťahu k normálnym hodnotám, ktoré boli predtým v prípade potreby stanovené pre podobný výrobok v súlade s ustanoveniami článku 2 základného nariadenia.

         2.2.   Dotknutý výrobok a podobný výrobok

               (18)

               Dotknutým výrobkom, ktorého sa týka možné obchádzanie, sú bezšvové rúry a rúrky z nehrdzavejúcej ocele: určité bezšvové rúry a rúrky z nehrdzavejúcej ocele (iné ako rúry a rúrky s pripojeným príslušenstvom, vhodné na vedenie plynov alebo kvapalín, určené na použitie v civilných lietadlách) s pôvodom v Čínskej ľudovej republike (ďalej len „dotknutý výrobok“). V súčasnosti patrí pod číselné znaky KN ex 7304 11 00, ex 7304 22 00, ex 7304 24 00, ex 7304 41 00, ex 7304 49 10, ex 7304 49 93, ex 7304 49 95, ex 7304 49 99 a ex 7304 90 00. Opatrenia, ktoré sú v súčasnosti platné, sa vzťahujú na tento výrobok.

               (19)

               Prešetrovaný výrobok je rovnaký ako „dotknutý výrobok“ vymedzený v predchádzajúcom odôvodnení, ale je zasielaný z Indie, bez ohľadu na to, či má alebo nemá deklarovaný pôvod v Indii, a v súčasnosti patrí pod rovnaké číselné znaky KN ako dotknutý výrobok.

               (20)

               Z prešetrovania vyplynulo, že bezšvové rúry a rúrky z nehrdzavejúcej ocele vyvážané do Únie z ČĽR a bezšvové rúry a rúrky z nehrdzavejúcej ocele zasielané z Indie do Únie majú rovnaké základné fyzické a technické vlastnosti a rovnaké použitie a z tohto dôvodu sa majú považovať za podobné výrobky v zmysle článku 1 ods. 4 základného nariadenia.

         2.3.   Úroveň spolupráce

               (21)

               Spolupráca vyvážajúcich výrobcov z Indie bola na veľmi vysokej úrovni. Dovoz 21 spolupracujúcich vývozcov predstavoval vo vykazovanom období 92 % celkového dovozu bezšvových rúr a rúrok z nehrdzavejúcej ocele z Indie do Únie.

               (22)

               Štrnásť skontrolovaných spoločností predstavovalo 91 % celkového vývozu spolupracujúcich spoločností a 84 % celkového dovozu bezšvových rúr a rúrok z nehrdzavejúcej ocele z Indie do Únie.

               (23)

               Článok 18 ods. 1 základného nariadenia bol uplatnený na jedného spolupracujúceho vyvážajúceho výrobcu z Indie, keďže neposkytol informácie potrebné na zmysluplné posúdenie činností jeho prepojených spoločností. Použili sa preto najlepšie dostupné skutočnosti, ktorými sa doplnili údaje poskytnuté touto spoločnosťou, aby Komisia mala spoľahlivé údaje potrebné na posúdenie príslušného dovozu a vývozu do Únie.

               (24)

               V ČĽR bola miera spolupráce výrobcov/vývozcov nízka a vyplnený dotazník predložil len jeden vyvážajúci výrobca. Zistenia týkajúce sa vývozu bezšvových rúr a rúrok z nehrdzavejúcej ocele z ČĽR do Únie a z ČĽR do Indie preto museli vychádzať z údajov Eurostatu a čínskych obchodných štatistík.

         2.4.   Charakter údajných praktík, postupu alebo činností obchádzania

               (25)

               Údajná praktika obchádzania opísaná v žiadosti má svoj počiatok už vo výrobnom procese. Výroba bezšvových rúr a rúrok z nehrdzavejúcej ocele zahŕňa dve hlavné fázy: tvarovanie za tepla a tvarovanie za studena.

               (26)

               Prvá fáza, fáza tvarovania za tepla, sa dá dosiahnuť dvoma bežnými spôsobmi: buď vytláčaním za tepla alebo pretláčaním za tepla.

               (27)

               Výsledná rúra vytvarovaná za tepla je medziproduktom, ktorý treba pred konečným použitím ďalej spracovať, pričom výnimku tvoria niektoré rúry vytvarované za tepla, ktoré boli vyrobené vytláčaním za tepla.

               (28)

               Žiadateľ tvrdil, že bezšvové rúry a rúrky z nehrdzavejúcej ocele vyvážané z ČĽR do Indie už boli rúrami tvarovanými za studena. V prospech tohto tvrdenia svedčia štatistiky o čínskom vývoze, ako aj predpoklad, že výrobcovia v ČĽR používajú postup pretláčania za tepla, po ktorom sa rúry musia okamžite a povinne spracovať za studena.

               (29)

               Zatiaľ čo podľa štatistík o čínskom vývoze skutočne boli takmer všetky vyvezené bezšvové rúry a rúrky z nehrdzavejúcej ocele deklarované ako tvarované za studena, pri dovoze do Indie boli takto deklarované len 2 %.

               (30)

               Tento rozdiel možno vysvetliť schémou vrátenia DPH, ktorú ČĽR uplatňuje a v rámci ktorej sa na bezšvové rúry a rúrky z nehrdzavejúcej ocele tvarované za studena uplatňuje vrátenie DPH vo výške 13 % a na rúry tvarované za tepla je to 9 %

               (31)

               Overovaniami sa potvrdilo, že indickí výrobcovia kupovali takmer výlučne rúry tvarované za tepla a tvarovanie za studena realizovali v Indii.

               (32)

               Prešetrovaním sa takisto potvrdilo, že rúry tvarované za tepla sa dajú ľahko prevážať pred tým, ako prejdú tvarovaním za studena.

               (33)

               Z prešetrovania ďalej vyplynulo, že tvarovaním za studena realizovaným v Indii sa výrobok podstatne transformoval a jeho podstatné vlastnosti sa nezvratne zmenili. Rozmery výrobku a jeho fyzické, mechanické a metalurgické vlastnosti sa počas procesu menia.

         2.5.   Zmena v štruktúre obchodu

               (34)

               V tabuľke 1 je znázornený vývoj dovozu bezšvových rúr a rúrok z nehrdzavejúcej ocele z ČĽR a Indie do Únie a vývoj dovozu z ČĽR do Indie počas obdobia prešetrovania:

                  Tabuľka 1

                  Dovoz bezšvových rúr a rúrok z nehrdzavejúcej ocele v období prešetrovania (v tonách)

                           Kalendárny rok

                           2009

                           2010

                           2011

                           2012

                           2013

                           2014

                           2015

                           Vykazované obdobie

                           Dovoz z ČĽR do Únie

                           17 094

                           20 841

                           15 279

                           4 181

                           2 437

                           1 804

                           1 951

                           2 317

                           Dovoz z Indie do Únie

                           5 173

                           6 401

                           7 601

                           11 572

                           13 531

                           17 230

                           18 911

                           19 845

                           Vývoz z Číny do Indie

                           23 555

                           35 454

                           37 824

                           41 505

                           40 146

                           49 039

                           43 364

                           44 129

                              Zdroj: Eurostat (Comext), štatistiky o čínskom obchode.

               (35)

               Dovoz dotknutého výrobku z ČĽR do Únie sa v období prešetrovania podstatne znížil, pričom po uložení platných opatrení v roku 2011 zaznamenal náhly pokles.

               (36)

               Tento pokles dovozu z ČĽR po uložení opatrení bol plynule absorbovaný zvýšením dovozu z Indie v nasledujúcich rokoch.

               (37)

               Tieto zmeny obchodných tokov predstavujú zmenu štruktúry obchodu medzi vyššie uvedenými krajinami a Úniou. Dovoz z ČĽR do Indie sa počas obdobia prešetrovania rovnomerne zvyšoval, pričom k podstatnému zvýšeniu došlo už pred uložením opatrení.

               (38)

               Z vyššie uvedených údajov vyplýva, že od začatia pôvodného prešetrovania v roku 2010 a uloženia platných opatrení v decembri 2011 sa dovozom bezšvových rúr a rúrok z nehrdzavejúcej ocele z Indie do veľkej miery nahradil dovoz dotknutého výrobku do Únie z ČĽR.

         2.6.   Neexistencia inej dostatočne náležitej príčiny ani iného ekonomického opodstatnenia ako uloženie antidumpingového cla

               (39)

               Komisia preskúmala, či uvedená zmena štruktúry obchodu v súlade s tvrdením vychádzala z praktík, postupu alebo činnosti, pre ktorú neexistuje iná dostatočne náležitá príčina ani iné ekonomické opodstatnenie okrem uloženia cla.

         2.6.1.   Analýza dovozu z ČĽR do Indie

               (40)

               V nasledujúcej tabuľke sú uvedené údaje o dovoze spolupracujúcich spoločností v Indii z ČĽR a porovnanie s ich celkovým predajom a vývozom do Únie. Komisia poznamenáva, že tieto údaje sa týkajú spoločností, ktoré predstavujú prevažnú väčšinu vývozu bezšvových rúr a rúrok z nehrdzavejúcej ocele z Indie do Únie, ako je vysvetlené v odôvodnení 21.

               (41)

               Komisia preto usúdila, že tieto údaje dostatočne reprezentujú príslušné indické výrobné odvetvie, pokiaľ ide o vývoz do Únie.

                  Tabuľka 2

                  Dovoz z ČĽR do Indie (spolupracujúce spoločnosti) a celkový indický predaj (v tonách)

                           Indické účtovné obdobie

                           2009

                           2010

                           2011

                           2012

                           2013

                           2014

                           2015

                           Vykazované obdobie

                           Celkový indický predaj (A)

                           19 367

                           27 431

                           32 684

                           32 547

                           36 881

                           42 217

                           36 245

                           39 061

                           Dovoz z ČĽR do Indie (B)

                           7 852

                           15 146

                           14 284

                           17 465

                           18 246

                           21 914

                           17 313

                           19 640

                           Pomer dovozu z ČĽR do Indie/celkový indický predaj (C = B/A)

                           41 %

                           55 %

                           44 %

                           54 %

                           49 %

                           52 %

                           48 %

                           50 %

                           Vývoz z Indie do Únie (D)

                           4 252

                           6 631

                           9 697

                           12 759

                           14 715

                           19 090

                           16 825

                           18 581

                              Zdroj: Vyplnené dotazníky od spolupracujúcich spoločností.

               (42)

               Nárast dovozu z ČĽR do Indie bol výrazne nižší než nárast dovozu z Indie do Únie. Od roku začatia pôvodného prešetrovania v roku 2010 do vykazovaného obdobia zvýšili spolupracujúci vyvážajúci výrobcovia z Indie svoj dovoz z ČĽR z 15,1 na 19,6 tisíca ton (+ 29 %) a svoj vývoz do Únie zo 6,6 na 18,6 tisíca ton (+ 180 %).

               (43)

               Z prešetrovania vyplynulo, že vývoj dovozu z ČĽR užšie súvisel s vývojom celkového predaja než s vývojom vývozu z Indie do Únie.

               (44)

               Keď vývoz z Indie do Únie začína byť hlavnou hnacou silou predaja, logicky súvisí s nárastom dovozu z Číny. K tomu istému by však došlo, ak by sa predaj rozvinul na domácom alebo inom vývoznom trhu.

               (45)

               Napriek tomu, že sa podiel vývozu do Únie na celkovom predaji zvýšil z 25 % v rokoch 2009 – 2010 na 51 % vo vykazovanom období, pomer dovozu z Číny na celkovom indickom predaji zostal na úrovni približne 50 %.

               (46)

               Zreteľne z toho vyplýva, že indickí výrobcovia sústavne kombinovali vstupný materiál z ČĽR a z iných zdrojov a že uloženie pôvodných ciel na to nijako výrazne nevplývalo.

         2.6.2.   Analýza obchodného modelu

               (47)

               Obchodný model spoločností, ktoré predstavujú prevažnú väčšinu vývozu do Únie, sa od uloženia ciel nezmenil. Predmetné praktiky začali používať pred tým, ako sa v septembri 2010 začalo pôvodné prešetrovanie zamerané na ČĽR.

               (48)

               Počas obdobia prešetrovania existovalo riadne ekonomické opodstatnenie týchto praktík, čomu nasvedčuje skutočnosť, že tieto spoločnosti boli pred začiatkom pôvodného prešetrovania ziskové a zostali takými až do vykazovaného obdobia a počas neho.

               (49)

               Treba poznamenať, že kapacita na výrobu rúr tvarovaných za studena si vyžaduje významné investície do dlhodobého majetku, ktorý sa odpisuje počas viacerých rokov. Väčšina spoločností bola potrebným dlhodobým majetkom vybavená už pred začiatkom pôvodného prešetrovania.

         2.6.3.   Účinok opatrení platných pre čínsky vývoz na indický vývoz do Únie

               (50)

               Priemerná cena indických bezšvových rúr a rúrok z nehrdzavejúcej ocele dovážaných do Únie pred tým, ako sa začalo pôvodné prešetrovanie, bola o 10 % nižšia než cena bezšvových rúr a rúrok z nehrdzavejúcej ocele dovážaných z ČĽR. Po tom, ako bolo v nadväznosti na pôvodné prešetrovanie uložené clo, zostal dovoz z Indie najlacnejším zdrojom dovozu na trh Únie. Komisia poznamenáva, že z dôvodu možného rozdielu v štruktúre sortimentu výrobkov nie je možné priemerné ceny priamo porovnať. Dávajú však dobrý obraz o úrovniach cien.

               (51)

               Po tom, ako boli uložené opatrenia a výrazne sa zdvihli ceny dovozu z Číny, dopyt v Únii prirodzene otvoril príležitosti pre iné vyvážajúce krajiny a pre indické výrobky sa naskytla skvelá šanca chopiť sa ich za konkurenčné ceny.

               (52)

               Hoci sa podiel vývozu do Únie za obdobie prešetrovania zvýšil, trh Únie bol pre výrobcov z Indie významným cieľom vývozu už aj pred začiatkom pôvodného prešetrovania.

               (53)

               Dospelo sa preto k záveru, že na zmenu štruktúry obchodu uvedenú v kapitole 2.3.3 existujú oprávnené ekonomické dôvody iné než uloženie ciel na dovoz bezšvových rúr a rúrok z nehrdzavejúcej ocele s pôvodom v ČĽR.

         3.   POSKYTNUTIE INFORMÁCIÍ

               (54)

               Všetky zainteresované strany boli informované o základných skutočnostiach a úvahách, ktoré viedli k uvedeným záverom, a boli vyzvané, aby predložili svoje pripomienky. Žiadateľ predložil dodatočné informácie vo svojich pripomienkach ku konečnému poskytnutiu informácií.

               (55)

               Žiadateľ spochybnil rozhodnutie Komisie, že nebude overovať jediného spolupracujúceho čínskeho výrobcu. Komisia neoverovala údaje, ktoré poskytol spolupracujúci čínsky výrobca, lebo jeho vývoz do Indie predstavoval len zanedbateľný podiel čínskeho vývozu do Indie, a pre prešetrovanie by to nemalo žiadnu pridanú hodnotu. Toto tvrdenie sa preto zamietlo.

               (56)

               Žiadateľ tvrdil, že Komisia opomenula skutočnosť, že väčšina čínskeho vývozu do USA je deklarovaná ako tvarované za studena. Komisia potvrdila, že rozsah jej prešetrovania sa nevzťahoval na čínsky vývoz do USA a že čínsky vývoz do USA sa jej z hľadiska terajšieho prípadu nezdal vôbec relevantný. Komisia teda toto tvrdenie zamietla.

               (57)

               Žiadateľ ďalej tvrdil, že výrobné zariadenie, ktoré používajú niektorí indickí výrobcovia, im umožňuje vyrábať prešetrovaný výrobok len z rúr tvarovaných za studena. Z overenia výrobných zariadení indických vyvážajúcich výrobcov vyplynulo, že títo výrobcovia dokážu vyrábať bezšvové rúry a rúrky z nehrdzavejúcej ocele, ktoré vyvážali do Únie, z rúr tvarovaných za tepla. Toto tvrdenie sa preto zamietlo.

               (58)

               Žiadateľ spochybnil aj záver Komisie o nezmenenom obchodnom modeli vyvážajúcich výrobcov, ktorí uskutočnili veľkú väčšinu vývozu do Únie. Komisia toto tvrdenie zamietla, keďže všetky overené spoločnosti vyvážajúce do Únie počas vykazovaného obdobia (okrem jedného výrobcu, ktorý uskutočnil do Únie predaj zanedbateľného množstva) začali s predmetným postupom, t. j. dovozom rúr tvarovaných za tepla z ČĽR a s výrobou bezšvových rúrok a rúr z nehrdzavejúcej ocele a ich predajom na domácom trhu a na vývoz, ešte pred začatím pôvodného prešetrovania.

               (59)

               Žiadateľ takisto uviedol, že Komisia založila svoje zistenia na klasifikácii dovozu z ČĽR do Indie podľa vykázaných indických údajoch o dovoze, namiesto toho, aby zohľadnila klasifikáciu vykázanú v čínskych vývozných štatistikách. Ako už bolo uvedené, v čínskych štatistikách sa uvádza vývoz rúr tvarovaných za studena, zatiaľ čo v indických štatistikách sa uvádza dovoz rúr tvarovaných za tepla. Žiadateľ ďalej argumentoval, že ak Komisia vychádzala pri svojich záveroch z indických dovozných štatistík, mala teda zistiť obchádzanie platných opatrení, keďže 45 % podobných výrobkov dovážaných z ČĽR do Indie v roku 2015 bolo deklarovaných ako potrubné rúry. Podľa žiadateľa by sa žiadnym spracovaním, ktoré by sa mohlo vykonať v Indii, nezmenil čínsky pôvod týchto rúr na iný. Žiadateľ napokon poznamenal, že správnosť údajov v indických štatistikách dovozu sa dôkladnejšie nezisťovala ani sa v súvislosti s ňou nedospelo k žiadnym záverom.

               (60)

               Keďže údaje z čínskych štatistík vývozu a indických štatistík dovozu si protirečili, Komisia nezaložila svoje zistenia na týchto štatistických údajoch. Vďaka veľmi vysokej úrovni spolupráce Komisia v skutočnosti vychádzala pri svojich záveroch z overených informácií, ktoré poskytli spolupracujúci indickí výrobcovia. Prešetrovanie sa zameralo na skutočné údaje jednotlivých spoločností, aby sa potvrdila povaha polotvarov, ktoré vstupovali do indických závodov, stupeň ich spracovania v týchto závodoch a ekonomické opodstatnenie takejto činnosti.

               (61)

               Pokiaľ ide o colné predpisy týkajúce sa pravidiel pôvodu, Komisia poznamenala, že prešetrovanie obchádzania zohľadňuje colné predpisy pri určovaní toho, či dochádza k obchádzaniu platných opatrení alebo nie, ale neopiera sa výlučne o ne. Žiadateľ sa navyše odvoláva len na dovoz potrubných rúr z ČĽR do Indie. Objem vývozu potrubných rúr z Indie do Únie je takmer o 90 % menší ako dovoz potrubných rúr z ČĽR do Indie, ktorý spomína žiadateľ. Prešetrovaním sa však nenašli žiadne dôkazy o tom, že tento obmedzený vývoz potrubných rúr z Indie do Únie bol obchádzaním v zmysle článku 13 ods. 1 základného nariadenia. Z tohto dôvodu boli tieto tvrdenia zamietnuté.

               (62)

               Žiadateľ tvrdil, že Komisia dospela k záveru, podľa ktorého indickí výrobcovia nakupujú takmer výlučne rúry tvarované za tepla, výhradne na základe ich nákupných objednávok. Komisia toto tvrdenie zamietla, pretože k svojim záverom dospela na základe všetkých informácií, ktoré mala k dispozícii, a nielen na základe nákupných objednávok. Počas overovania v Indii Komisia preskúmala vstupný materiál vo forme polotovarov, ako aj výrobný proces a hotový výrobok každého overovaného indického výrobcu. Toto tvrdenie sa preto zamietlo.

               (63)

               Žiadateľ ďalej tvrdil, že Komisia nenašla žiadne dôkazy o tom, že čínski výrobcovia nedodávali za tepla pretláčané rúrky, ktoré prešli prvým stupňom tvarovania za studena v ČĽR, a trvá na tom, že následný výrobný proces v Indii by potom nepostačoval na získanie pôvodu. Keďže čínski vyvážajúci výrobcovia takmer vôbec nespolupracovali, Komisia svoje zistenia týkajúce sa štádia dohotovenia polotovarov, ktoré indickí výrobcovia nakúpili v ČĽR, založila na overených informáciách od indických výrobcov. Komisia nenašla žiadne dôkazy, že by tieto polotovary boli spracované za studena už v ČĽR. Žiadateľovmu tvrdeniu navyše odporuje charakter overeného indického výrobného procesu (vrátane schopnosti tvarovania za studena) a ochota čínskych výrobcov dodávať do Indie polotovary rúr.

               (64)

               Okrem toho, ak by aj bolo opodstatnené žiadateľovo tvrdenie, že niektoré polotovary rúr dodávané do Indie prešli v ČĽR určitým obmedzeným stupňom spracovania za studena, takéto spracovanie by malo len malý vplyv na činnosti vykonávané v Indii. Ako už bolo uvedené, Komisia zistila, že všetci overení vyvážajúci výrobcovia v Indii vykonávali v Indii podstatnú transformáciu, a stanovila, že táto činnosť mala ekonomické opodstatnenie. Komisia preto tieto tvrdenia zamietla.

               (65)

               Žiadateľ zároveň poskytol správu týkajúcu sa jedného indického výrobcu, podľa ktorej určité rúrky dovážané týmto výrobcom z ČĽR ako tvarované za tepla museli byť ďalej tvarované za studena, keďže ich nemožno vyrobiť procesom valcovania za tepla na dierovacej stolici s kosým valcovaním. Táto správa vychádza z podrobnej správy zaoberajúcej sa dovozom tohto jedného indického výrobcu z ČĽR.

               (66)

               Komisia poukázala na to, že tvrdenie sa obmedzuje na rúry získané pretláčaním za tepla. Čínski výrobcovia však používajú postup pretláčania za tepla aj postup vytláčania za tepla. Prešetrovaním sa okrem toho zistilo, že indickí vyvážajúci výrobcovia dovážajú vytláčané aj pretláčané rúry. Toto tvrdenie sa navyše nezaoberá možnosťou, že rúry dovážané týmto konkrétnym indickým závodom boli vytláčané za tepla. Štatistiky dovozu tohto konkrétneho výrobcu boli na dôvažok Komisii predložené až po konečnom poskytnutí informácií, a preto nemohli byť overené. Toto tvrdenie sa preto zamietlo.

               (67)

               Žiadateľ poskytol potvrdenie v podobe emailu od dvoch vybraných vyvážajúcich výrobcov v ČĽR, ktorí odmietli dodávať rúry pretláčané za tepla a boli schopní ponúknuť len rúrky tvarované za studena.

               (68)

               Po prvé, vzhľadom na značný počet vyvážajúcich výrobcov v ČĽR (pri pôvodnom prešetrovaní spolupracovalo 31 skupín vyvážajúcich výrobcov) nemožno vyvodiť závery z informácií, ktoré poskytli dvaja z nich. Po druhé, Komisia poznamenala, že dané informácie neriešia otázku, či sú indickí vyvážajúci výrobcovia schopní vyrábať výrobok, ktorí vyvážajú do Únie, ale iba oboznamujú s predajnou politikou uvedených dvoch čínskych vyvážajúcich výrobcov. Komisia preto toto tvrdenie zamietla.

               (69)

               Žiadateľ tvrdil, že v Indii sa nenachádza valcovňa s dierovacou stolicou schopná vyrábať rúry pretláčané za tepla s priemerom viac ako štyri palce, a skonštatoval, že Komisia neanalyzovala túto skutočnosť.

               (70)

               Komisia poznamenala, že bezšvové rúrky a rúry z nehrdzavejúcej ocele, ktoré indickí vyvážajúci výrobcovia vyvážajú do Únie, možno vyrobiť z rúrok tvarovaných za tepla s pôvodom tak v Indii, ako aj v ČĽR. Zariadenie, ktoré majú indickí vyvážajúci výrobcovia k dispozícii, im umožňuje za studena spracúvať čínske rúrky tvarované za tepla s priemerom viac ako štyri palce. Toto tvrdenie sa preto zamietlo.

               (71)

               Žiadateľ spochybnil záver Komisie týkajúci sa podstatnej transformácie v odôvodnení 33, kde Komisia opísala, že tvarovanie za studena spôsobuje nezvratné zmeny podstatných vlastností výrobku, a tvrdil, že náklady na transformáciu nie sú značné.

               (72)

               Komisia v prvom rade poznamenala, že žiadateľ nepoprel, že počas procesu tvarovania za studena sa menia rozmery výrobku a jeho fyzické, mechanické a metalurgické vlastnosti. Komisia vo svojom posúdení skonštatovala, že zistenie o neexistencii obchádzania podľa článku 13 ods. 1 základného nariadenia sa v tomto prípade zakladalo na existencii dostatočnej náležitej príčiny pre činnosti spracovania vykonávané v Indii a ich ekonomického opodstatnenia. Kvantitatívne posúdenie nákladov na transformáciu preto nebolo potrebné. Toto tvrdenie sa preto zamietlo.

               (73)

               Žiadateľ poukázal na to, že Komisia nevzala do úvahy, že podstatnú časť dovozu z Indie do Únie realizovala pred uložením opatrení proti ČĽR dcérska spoločnosť jedného výrobcu z Únie, a navrhol, aby Komisia upravila tabuľku 1 tak, že uvedený dovoz sa odpočíta. Výsledkom toho by bol prudší nárast dovozu z Indie po uložení opatrení. Žiadateľ takisto tvrdil, že ak by Komisia vylúčila uvedený vývoz, Úniu by následne pred začatím pôvodného prešetrovania nebolo možné považovať za dôležitý vývozný trh pre indických vyvážajúcich výrobcov.

               (74)

               Ak by sa aj vylúčil vývoz do Únie uvedenej dcérskej spoločnosti výrobcu z Únie v Indii, ktorý bol počas obdobia prešetrovania pomerne stabilný, nezmenilo by sa tým posúdenie nárastu indického vývozu do Únie. Indický vývoz do Únie bol v skutočnosti naďalej významný, čo viedlo k zmene štruktúry obchodu vysvetlenej v odôvodneniach 36 a 37. Pokiaľ ide o atraktívnosť trhu Únie, Komisia odkazuje na analýzu, ktorá sa vykonala počas pôvodného prešetrovania.

               (75)

               Žiadateľ ďalej tvrdil, že v rozpore so zistením Komisie, podľa ktorého došlo k podstatnému nárastu indického dovozu z ČĽR pred uložením opatrení, nárast indického dovozu z ČĽR sa časovo zhoduje so začatím prešetrovania.

               (76)

               Pôvodné prešetrovanie sa začalo 30. septembra 2010. Keďže bezšvové rúrky a rúry z nehrdzavejúcej ocele sa zvyčajne vyrábajú na zákazku a nepredávajú sa zo zásob a so zreteľom na čas potrebný na odoslanie tovaru z ČĽR do Indie námornou dopravou je nepravdepodobné, že k nárastu čínskeho vývozu do Indie v rokoch 2009 a 2010 došlo po dátume začatia prešetrovania. V žiadnom prípade to nemení záver Komisie, že k nárastu indického dovozu z Číny došlo oveľa skôr pred uložením opatrení, ani jej záver vyvodený v odôvodneniach 37 a 38, že nastala zmena v štruktúre obchodu, na čom sa Komisia a žiadateľ zhodujú.

               (77)

               Žiadateľ takisto tvrdil, že počas obdobia prešetrovania sa zväčšil pomer vývozu z Indie do Únie oproti dovozu z ČĽR do Indie. Podľa údajov v už uvedenej tabuľke 2 sa tento pomer (D/B) naozaj zväčšil z 54 % na 95 %. V rozpore s tvrdením žiadateľa to však nepoukazuje na zmenu obchodného modelu indických výrobcov, ale len na rastúci význam trhu Únie pre indických výrobcov.

               (78)

               Na zistenie toho, či sa obchodný model indických výrobcov zmenil, bolo potrebné analyzovať ich činnosti ako celok, a nie obmedziť analýzu len na ich predaj do Únie. Komisia na túto analýzu použila porovnanie dovozu z ČĽR do Indie na celkovom predaji spolupracujúcich indických spoločností v Indii. Komisia preto toto tvrdenie zamietla.

               (79)

               Žiadateľ takisto tvrdil, že ťahanie za studena nie je postup, ktorý si vyžaduje významné investície do dlhodobého majetku, a obrátil sa na Komisiu s otázkou, či preverila využitie kapacity pred začiatkom obdobia prešetrovania až do vykazovaného obdobia.

               (80)

               Komisia skutočne overila využitie kapacity spolupracujúcich indických vyvážajúcich výrobcov, pričom zistila, že počas obdobia prešetrovania výrobná kapacita vo všeobecnosti prekračovala skutočný objem výroby. Podporuje to záver, že väčšina spoločností bola potrebným dlhodobým majetkom vybavená už pred začatím pôvodného prešetrovania, ako sa konštatuje v odôvodnení 49. Komisia okrem toho zistila, že všetci overení vyvážajúci výrobcovia, ktorí vyvážali do Únie počas vykazovaného obdobia, mali k dispozícii valcovne na valcovanie na pútnickej stolici a využívali ich. Komisia preto tvrdenie zamietla a zotrvala na svojich zisteniach o potrebe významných investícií uvedených v odôvodnení 49.

               (81)

               Žiadateľ vo svojich pripomienkach k zisteniam uvedeným v odôvodnení 50 porovnal údaje z Eurostatu a objavil, že priemerná indická cena dovozu z Indie bola až do roku 2014 vyššia ako cena vývozu z ČĽR.

               (82)

               V odôvodnení 50 Komisia porovnala priemerné ceny v roku 2009 na základe štatistických údajov uverejnených v tabuľkách 4 a 17 nariadenia Komisie (EÚ) č. 627/2011 (4), a zistila nižšiu cenu v prípade Indie. Žiadateľ v žiadnom prípade nepopiera, že po uložení antidumpingového cla voči ČĽR sa indický dovoz stal najlacnejším zdrojom dovozu na trh Únie. Aj toto tvrdenie bolo preto zamietnuté.

         4.   UKONČENIE PREŠETROVANIA

               (83)

               Vzhľadom na uvedené zistenie by sa toto prešetrovanie obchádzania malo ukončiť.

               (84)

               Z prešetrovania vyplynulo, že spracovanie za studena predstavuje podstatnú transformáciu výrobku a že pre akúkoľvek zmenu štruktúry obchodu medzi ČĽR, Indiou a Úniou existujú iné náležité príčiny a ekonomické opodstatnenie než vyhýbanie sa plateniu cla.

               (85)

               Podmienky stanovené v článku 13 ods. 1, ktoré umožňujú určiť, či dochádza k obchádzaniu, preto nie sú splnené a platné opatrenia na dovoz dotknutého výrobku s pôvodom v ČĽR by sa nemali rozšíriť na dovoz rovnakého výrobku zasielaného cez Indiu, bez ohľadu na to, či má alebo nemá deklarovaný pôvod v Indii.

               (86)

               Mala by sa prestať vykonávať registrácia dovozu prešetrovaného výrobku z Indie bez ohľadu na to, či má alebo nemá deklarovaný pôvod v Indii, zavedená vykonávacím nariadením (EÚ) 2017/272.

               (87)

               Výbor zriadený článkom 15 ods. 1 nariadenia (EÚ) 2016/1036 nevydal stanovisko,

         PRIJALA TOTO NARIADENIE:
   Článok 1
   Prešetrovanie, ktoré sa začalo vykonávacím nariadením (EÚ) 2017/272, ktoré sa týka možného obchádzania antidumpingových opatrení uložených vykonávacím nariadením Rady (EÚ) č. 1331/2011 na dovoz určitých bezšvových rúr a rúrok z nehrdzavejúcej ocele v súčasnosti patriacich pod číselné znaky KN 7304 11 00, 7304 22 00, 7304 24 00, ex 7304 41 00, 7304 49 10, ex 7304 49 93, ex 7304 49 95, ex 7304 49 99 a ex 7304 90 00 (kódy TARIC: 7304110011, 7304110019, 7304220021, 7304220029, 7304240021, 7304240029, 7304410091, 7304491091, 7304499391, 7304499591, 7304499991 a 7304900091) s pôvodom v Čínskej ľudovej republike dovozom zasielaným z Indie, bez ohľadu na to, či má alebo nemá deklarovaný pôvod v Indii, a na základe ktorého sa zaviedla registrácia takého dovozu, sa ukončuje.
   Článok 2
   Colným orgánom sa nariaďuje, aby prestali vykonávať registráciu dovozu zavedenú v súlade s článkom 2 vykonávacieho nariadenia (EÚ) 2017/272.
   Článok 3
   Vykonávacie nariadenie (EÚ) 2017/272 sa zrušuje.
   Článok 4
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. novembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 176, 30.6.2016, s. 21.

      (2)  Ú. v. EÚ L 336, 20.12.2011, s. 6.

      (3)  Ú. v. EÚ L 40, 17.2.2017, s. 64.

      (4)  Ú. v. EÚ L 169, 29.6.2011, s. 1.


title: Vykonávacie nariadenie Rady (EÚ) 2017/2153 z 20. novembra 2017, ktorým sa vykonáva nariadenie Rady (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny

text:
               21.11.2017

               SK

               Úradný vestník Európskej únie

               L 304/3

         VYKONÁVACIE NARIADENIE RADY (EÚ) 2017/2153
   z 20. novembra 2017,
   ktorým sa vykonáva nariadenie Rady (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 269/2014 zo 17. marca 2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (1), a najmä na jeho článok 14 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 17. marca 2014 nariadenie (EÚ) č. 269/2014.

               (2)

               Rada sa domnieva, že vzhľadom na usporiadanie gubernátorských volieb Ruskou federáciou v protiprávne anektovanom meste Sevastopol 10. septembra 2017 by sa do zoznamu osôb, subjektov a orgánov, na ktoré sa vzťahujú reštriktívne opatrenia, uvedeného v prílohe I k nariadeniu (EÚ) č. 269/2014, mala doplniť jedna osoba.

               (3)

               Príloha I k nariadeniu (EÚ) č. 269/2014 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Do zoznamu uvedeného v prílohe I k nariadeniu (EÚ) č. 269/2014 sa dopĺňa osoba uvedená v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. novembra 2017

            Za Radu

            predsednička

         M. REPS

      (1)  Ú. v. EÚ L 78, 17.3.2014, s. 6.

      PRÍLOHA

         Zoznam osôb podľa článku 1

                     Meno

                     Identifikačné údaje

                     Odôvodnenie

                     Dátum zaradenia na zoznam

                     „161.

                     Dmitry Vladimirovich OVSYANNIKOV
                     (Дмитрий Владимирович Овсянников)

                     Dátum narodenia: 21.2.1977
                     Miesto narodenia: Omsk, ZSSR

                     „Gubernátor Sevastopola“.
                     Ovsyannikov bol zvolený za „gubernátora Sevastopola“ vo voľbách, ktoré 10. septembra 2017 usporiadala Ruská federácia v protiprávne anektovanom meste Sevastopol.
                     Prezident Putin ho 28. júla 2016 vymenoval za výkonného „gubernátora Sevastopola“. V tejto funkcii pracoval v prospech ďalšej integrácie protiprávne anektovaného Krymského polostrova do Ruskej federácie a teda je zodpovedný za aktívnu podporu alebo vykonávanie činností alebo politík, ktorými sa narúša alebo ohrozuje územná celistvosť, zvrchovanosť a nezávislosť Ukrajiny.
                     Pri príležitosti výročia nezákonného „krymského referenda“ v roku 2017 poskytol verejné vyhlásenia na podporu protiprávnej anexie Krymu a Sevastopola a pripomenul si veteránov z tzv. „jednotiek domobrany“, ktoré uľahčili rozmiestnenie ruských síl na Krymskom poloostrove pred jeho protiprávnou anexiou Ruskou federáciou a vyzval k tomu, aby sa Sevastopol stal južným hlavným mestom Ruskej federácie.

                     21.11.2017“


title: Vykonávacie nariadenie Komisie (EÚ) 2017/2159 z 20. novembra 2017, ktorým sa mení nariadenie Komisie (EÚ) č. 255/2010, pokiaľ ide o určité odkazy na ustanovenia ICAO (Text s významom pre EHP )

text:
               21.11.2017

               SK

               Úradný vestník Európskej únie

               L 304/45

         VYKONÁVACIE NARIADENIE KOMISIE (EÚ) 2017/2159
   z 20. novembra 2017,
   ktorým sa mení nariadenie Komisie (EÚ) č. 255/2010, pokiaľ ide o určité odkazy na ustanovenia ICAO
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 551/2004 z 10. marca 2004 o organizácii a využívaní vzdušného priestoru v jednotnom európskom nebi (nariadenie o vzdušnom priestore) (1), a najmä na jeho článok 6 ods. 7,
   keďže:

               (1)

               V prílohe k nariadeniu Komisie (EÚ) č. 255/2010 (2) sa odkazuje na ustanovenia uvedené v prílohe 11 k Dohovoru o medzinárodnom civilnom letectve (Chicagský dohovor) a konkrétne na 13. vydanie z júla 2001, ktoré obsahuje zmenu č. 49. Dňa 10. novembra 2016 Medzinárodná organizácia civilného letectva (ICAO) zmenila prílohu 11 k Chicagskému dohovoru začlenením zmeny č. 50A.

               (2)

               Príloha k nariadeniu (EÚ) č. 255/2010 obsahuje odkazy aj na ustanovenia stanovené v rámci Postupov leteckých navigačných služieb – manažment letovej prevádzky Medzinárodnej organizácie civilného letectva (ICAO) (PANS-ATM, dok. č. 4444) a presnejšie na 15. vydanie z roku 2007, ktoré obsahuje zmenu č. 6. Dňa 10. novembra 2016 ICAO zmenila dok. 4444 začlenením zmeny č. 7A.

               (3)

               Preto by sa odkazy na prílohu 11 k Chicagskému dohovoru a na dokument ICAO č. 4444 v nariadení (EÚ) č. 255/2010 mali aktualizovať s cieľom zohľadniť uvedené zmeny, aby sa členským štátom umožnilo dodržiavať medzinárodné právne záväzky a zabezpečil súlad s medzinárodným regulačným rámcom ICAO.

               (4)

               Nariadenie (EÚ) č. 255/2010 by sa preto malo zodpovedajúcim spôsobom zmeniť.

               (5)

               Opatrenia stanovené v tomto nariadení sú v súlade so stanoviskom Výboru pre jednotné nebo,

         PRIJALA TOTO NARIADENIE:
   Článok 1
   V prílohe k nariadeniu (EÚ) č. 255/2010 sa body 1 a 2 nahrádzajú takto:

               „1.

               Kapitola 3 odsek 3.7.5 (Air Traffic Flow Management – Manažment toku letovej prevádzky) prílohy 11 k Chicagskému dohovoru – Air Traffic Services – Letové prevádzkové služby (14. vydanie – júl 2016, obsahuje zmenu č. 50A).

               2.

               Kapitola 3 (ATS system capacity and air traffic flow management – Kapacita systému ATS a manažment toku letovej prevádzky) dokumentu ICAO č. 4444 Procedures for Air Navigation Services – Air Traffic Management (PANS-ATM) – Postupy leteckých navigačných služieb – manažment letovej prevádzky (16. vydanie – 2016, obsahuje zmenu č. 7A).“

         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. novembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 96, 31.3.2004, s. 20.

      (2)  Nariadenie Komisie (EÚ) č. 255/2010 z 25. marca 2010, ktorým sa ustanovujú spoločné pravidlá manažmentu toku letovej prevádzky (Ú. v. EÚ L 80, 26.3.2010, s. 10).


title: Vykonávacie nariadenie Komisie (EÚ) 2017/2160 z 20. novembra 2017, ktorým sa mení vykonávacie nariadenie (EÚ) č. 1079/2012, pokiaľ ide o určité odkazy na ustanovenia ICAO (Text s významom pre EHP )

text:
               21.11.2017

               SK

               Úradný vestník Európskej únie

               L 304/47

         VYKONÁVACIE NARIADENIE KOMISIE (EÚ) 2017/2160
   z 20. novembra 2017,
   ktorým sa mení vykonávacie nariadenie (EÚ) č. 1079/2012, pokiaľ ide o určité odkazy na ustanovenia ICAO
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 552/2004 z 10. marca 2004 o interoperabilite siete manažmentu letovej prevádzky v Európe (nariadenie o interoperabilite) (1), a najmä na jeho článok 3 ods. 5,
   po konzultácii s Výborom pre jednotné nebo,
   keďže:

               (1)

               Bod 3 prílohy II k vykonávaciemu nariadeniu Komisie (EÚ) č. 1079/2012 (2) obsahuje odkazy na ustanovenia stanovené v rámci Postupov navigačných služieb – manažment letovej prevádzky Medzinárodnej organizácie civilného letectva (ICAO) (PANS-ATM, dok. č. 4444) a presnejšie na 15. vydanie z roku 2007, ktoré obsahuje zmenu č. 6. Dňa 10. novembra 2016 ICAO zmenila dok. č. 4444 začlenením zmeny č. 7A.

               (2)

               Odkazy vo vykonávacom nariadení (EÚ) č. 1079/2012 na dok. 4444 by sa mali aktualizovať s cieľom zohľadniť uvedenú zmenu, aby sa členským štátom umožnilo dodržiavať medzinárodné právne záväzky a zabezpečil súlad s medzinárodným regulačným rámcom ICAO.

               (3)

               Vykonávacie nariadenie (EÚ) č. 1079/2012 by sa preto malo zodpovedajúcim spôsobom zmeniť a doplniť,

         PRIJALA TOTO NARIADENIE:
   Článok 1
   V prílohe II k vykonávaciemu nariadeniu (EÚ) č. 1079/2012 sa bod 3 nahrádza takto:

                  „3.

                  Oddiel 12.3.1.5 ‚Kanálový rozstup 8,33 kHz‘ dokumentu ICAO PANS-ATM č. 4444 (16. vydanie – 2016 obsahujúce zmenu č. 7A).“

   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. novembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 96, 31.3.2004, s. 26.

      (2)  Vykonávacie nariadenie Komisie (EÚ) č. 1079/2012 zo 16. novembra 2012, ktorým sa ustanovujú požiadavky na kanálový rozstup pri hlasovej komunikácii pre jednotný európsky vzdušný priestor (Ú. v. EÚ L 320, 17.11.2012, s. 14).


title: Vykonávacie nariadenie Komisie (EÚ) 2017/2156 zo 7. novembra 2017, ktorým sa do Registra chránených označení pôvodu a chránených zemepisných označení zapisuje názov „Kiełbasa piaszczańska“ (CHZO)

text:
               21.11.2017

               SK

               Úradný vestník Európskej únie

               L 304/20

         VYKONÁVACIE NARIADENIE KOMISIE (EÚ) 2017/2156
   zo 7. novembra 2017,
   ktorým sa do Registra chránených označení pôvodu a chránených zemepisných označení zapisuje názov „Kiełbasa piaszczańska“ (CHZO)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               Žiadosť Poľska o zápis názvu „Kiełbasa piaszczańska“ do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie
                   (2).

               (2)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Kiełbasa piaszczańska“ by sa mal zapísať do registra,

         PRIJALA TOTO NARIADENIE:
   Článok 1
   Názov „Kiełbasa piaszczańska“ (CHZO) sa zapisuje do registra.
   Názov uvedený v prvom pododseku sa vzťahuje na výrobok triedy 1.2. Mäsové výrobky (tepelne spracované, solené, údené atď.) uvedenej v prílohe XI k vykonávaciemu nariadeniu Komisie (EÚ) č. 668/2014 (3).
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. novembra 2017

            Za Komisiu

            v mene predsedu

         Phil HOGAN

            člen Komisie

      (1)  Ú. v. EÚ L 343, 14.12.2012, s. 1.

      (2)  Ú. v. EÚ C 205, 29.6.2017, s. 70.

      (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2017/2157 zo 16. novembra 2017, ktorým sa mení vykonávacie nariadenie (EÚ) č. 211/2012 o zatriedení určitého tovaru do kombinovanej nomenklatúry

text:
               21.11.2017

               SK

               Úradný vestník Európskej únie

               L 304/21

         VYKONÁVACIE NARIADENIE KOMISIE (EÚ) 2017/2157
   zo 16. novembra 2017,
   ktorým sa mení vykonávacie nariadenie (EÚ) č. 211/2012 o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
   keďže:

               (1)

               S cieľom zabezpečiť jednotné uplatňovanie kombinovanej nomenklatúry (KN), ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia určitého tovaru.

               (2)

               Vykonávacím nariadením Komisie (EÚ) č. 211/2012 (3) bol výrobok zložený zo zmesi etylalkoholu (70 hm. %) a benzínu (automobilového benzínu) vyhovujúci EN 228 (30 hm. %) zatriedený pod číselný znak KN 2207 20 00.

               (3)

               Vykonávacím nariadením (EÚ) č. 626/2014 (4) Komisia vložila doplnkovú poznámku 12 k 22. kapitole druhej časti kombinovanej nomenklatúry. Dôvody na zatriedenie dotknutého výrobku vykonávacím nariadením (EÚ) č. 211/2012 pod číselný znak KN 2207 20 00 by sa mali zosúladiť s pravidlami stanovenými v danej doplnkovej poznámke, aby sa predišlo prípadným rozdielom v nomenklatúrnom zatriedení špecifických zmesí etylalkoholu s inými látkami a zabezpečilo jednotné uplatňovanie kombinovanej nomenklatúry v rámci Únie. Z opisu výrobku uvedeného v prílohe k vykonávaciemu nariadeniu (EÚ) č. 211/2012 by malo takisto vyplývať, že výrobok sa používa ako surovina na výrobu palív pre motorové vozidlá.

               (4)

               Vykonávacie nariadenie (EÚ) č. 211/2012 by sa preto malo zodpovedajúcim spôsobom zmeniť.

               (5)

               Opatrenia stanovené v tomto nariadení sú v súlade so stanoviskom Výboru pre colný kódex,

         PRIJALA TOTO NARIADENIE:
   Článok 1
   Príloha k vykonávaciemu nariadeniu (EÚ) č. 211/2012 sa nahrádza textom uvedeným v prílohe k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. novembra 2017

            Za Komisiu

            v mene predsedu

         Stephen QUEST

            generálny riaditeľ

            Generálne riaditeľstvo pre dane a colnú úniu

      (1)  Ú. v. EÚ L 269, 10.10.2013, s. 1.

      (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

      (3)  Vykonávacie nariadenie Komisie (EÚ) č. 211/2012 z 12. marca 2012 o zatriedení určitého tovaru do kombinovanej nomenklatúry (Ú. v. EÚ L 73, 13.3.2012, s. 1).

      (4)  Vykonávacie nariadenie Komisie (EÚ) č. 626/2014 z 10. júna 2014, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 174, 13.6.2014, s. 26).

      PRÍLOHA
      „
            PRÍLOHA

                        Opis tovaru

                        Zatriedenie (číselný znak KN)

                        Odôvodnenie

                        (1)

                        (2)

                        (3)

                        Výrobok s týmto zložením (v hmotnostných percentách):

                                    —

                                    etylalkohol

                                    70

                                    —

                                    benzín (automobilový benzín) vyhovujúci EN 228

                                    30

                              Výrobok sa používa ako surovina na výrobu palív pre motorové vozidlá.
                        Je prepravovaný ako voľne ložený.

                        2207 20 00

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, doplnkovou poznámkou 12 k 22. kapitole a znením číselných znakov KN 2207  a 2207 20 00 .
                        Výrobok je zmesou etylalkoholu a benzínu (automobilového benzínu). Percentuálny podiel benzínu (automobilového benzínu) vo výrobku spôsobuje jeho nevhodnosť na ľudskú konzumáciu, ale nebráni využitiu výrobku na priemyselné účely (pozri aj vysvetlivky k položke 2207  harmonizovaného systému, štvrtý odsek).
                        Výrobok sa preto má zatriediť pod číselný znak KN 2207 20 00  ako denaturovaný etylalkohol.

                  “


title: Vykonávacie nariadenie Komisie (EÚ) 2018/537 z 5. apríla 2018, ktorým sa dvestoosemdesiaty tretíkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
               5.4.2018

               SK

               Úradný vestník Európskej únie

               LI 89/1

         VYKONÁVACIE NARIADENIE KOMISIE (EÚ) 2018/537
   z 5. apríla 2018,
   ktorým sa dvestoosemdesiaty tretíkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 1,
   keďže:

               (1)

               V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

               (2)

               Dňa 29. marca 2018 sankčný výbor Bezpečnostnej rady OSN rozhodol o pridaní jedného záznamu do zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov. Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť.

               (3)

               S cieľom zabezpečiť, aby boli opatrenia stanovené v tomto nariadení účinné, toto nariadenie by malo nadobudnúť účinnosť okamžite,

         PRIJALA TOTO NARIADENIE:
   Článok 1
   Príloha I k nariadeniu (ES) č. 881/2002 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. apríla 2018

            Za Komisiu

            v mene predsedu

            riaditeľka Útvaru pre nástroje zahraničnej politiky

      (1)  Ú. v. ES L 139, 29.5.2002, s. 9.

      PRÍLOHA
      Príloha I k nariadeniu (ES) č. 881/2002 sa mení takto: Pod nadpis „Právnické osoby, skupiny a subjekty“ sa dopĺňa tento záznam:

         „Khatiba Imam Al-Bukhari (KIB) (alias: Khataib al-Imam al-Bukhari). Adresa: a) Khan-Shaykhun, Sýrska arabská republika (53 km južne od Idlibu, pobyt v marci 2018); b) Idlib, Aleppo a Khama, Sýrska arabská republika (operačný priestor); c) pohraničná oblasť Afganistanu/Pakistanu (predchádzajúce miesto pobytu). Ďalšie informácie: od roku 2016, opätovne nasadený v severnom Afganistane. Dátum zaradenia do zoznamu v zmysle článku 7d ods. 2 písm. i): 29.3.2018.“


title: Vykonávacie nariadenie Komisie (EÚ) 2018/583 zo 16. apríla 2018, ktorým sa do registra chránených označení pôvodu a chránených zemepisných označení zapisuje názov [„Lough Neah Pollan“ (CHOP)]

text:
               18.4.2018

               SK

               Úradný vestník Európskej únie

               L 98/17

         VYKONÁVACIE NARIADENIE KOMISIE (EÚ) 2018/583
   zo 16. apríla 2018,
   ktorým sa do registra chránených označení pôvodu a chránených zemepisných označení zapisuje názov [„Lough Neah Pollan“ (CHOP)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               Žiadosť Spojeného kráľovstva o zápis názvu „Lough Neah Pollan“ do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie
                   (2).

               (2)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Lough Neah Pollan“ by sa mal zapísať do registra,

         PRIJALA TOTO NARIADENIE:
   Článok 1
   Názov „Lough Neah Pollan“ (CHOP) sa zapisuje do registra.
   Názov uvedený v prvom odseku sa vzťahuje na výrobok triedy 1.7. Čerstvé ryby, mäkkýše a kôrovce a výrobky z nich uvedenej v prílohe XI k vykonávaciemu nariadeniu Komisie (EÚ) č. 668/2014 (3).
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. apríla 2018

            Za Komisiu

            v mene predsedu

         Phil HOGAN

            člen Komisie

      (1)  Ú. v. EÚ L 343, 14.12.2012, s. 1.

      (2)  Ú. v. EÚ C 431, 15.12.2017, s. 10.

      (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2018/584 zo 17. apríla 2018, ktorým sa schvaľuje zmena špecifikácie chráneného označenia pôvodu alebo chráneného zemepisného označenia [Graves (CHOP)]

text:
               18.4.2018

               SK

               Úradný vestník Európskej únie

               L 98/18

         VYKONÁVACIE NARIADENIE KOMISIE (EÚ) 2018/584
   zo 17. apríla 2018,
   ktorým sa schvaľuje zmena špecifikácie chráneného označenia pôvodu alebo chráneného zemepisného označenia [Graves (CHOP)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
   keďže:

               (1)

               Komisia preskúmala žiadosť o schválenie zmeny špecifikácie chráneného označenia pôvodu „Graves“, ktorú predložilo Francúzsko v súlade s článkom 105 nariadenia (EÚ) č. 1308/2013.

               (2)

               Komisia danú žiadosť o schválenie zmeny špecifikácie uverejnila v zmysle článku 97 ods. 3 nariadenia (EÚ) č. 1308/2013 v Úradnom vestníku Európskej únie
                   (2).

               (3)

               Komisii nebola v zmysle článku 98 nariadenia (EÚ) č. 1308/2013 oznámená žiadna námietka.

               (4)

               Zmena špecifikácie by sa preto mala schváliť v súlade s článkom 99 nariadenia (EÚ) č. 1308/2013.

               (5)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Zmena špecifikácie uverejnená v Úradnom vestníku Európskej únie týkajúca sa názvu „Graves“ (CHOP) sa schvaľuje.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. apríla 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 671.

      (2)  Ú. v. EÚ C 421, 8.12.2017, s. 10.